Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného
dňa 30. septembra 2008

Materiál číslo: 218/2008

K bodu:  Návrh na zriadenie Redakčnej rady Petržalských novín a Mediálnej rady

Predkladá:					Návrh uznesenia:

Juraj Kováč	Miestne zastupiteľstvo mestskej časti Bratislava –
1. zástupca starostu				Petržalka

		s ch v a ľ u j e

	Návrh uznesenia v prílohe.

Prerokované:

v miestnej rade
dňa 16.9.2008

Spracoval:

Juraj Kováč
1. zástupca starostu

Milan Ftáčnik
starosta

Návrh uznesenia

Miestne zastupiteľstvo mestskej časti Bratislava-Petržalka v súlade so zákonom č. 377/1990 Zb. § 7 ods. 3 a Organizačným poriadkom samosprávy mestskej časti Bratislava-Petržalka v znení schválených doplnkov č. 1 – 9 čl. V. písm. n) a Rokovacím poriadkom miestneho zastupiteľstva mestskej časti Bratislava-Petržalka čl. 2 písm. n)

a)	o d v o l á v a 

členov Redakčnej rady Petržalských novín zvolených uznesením Miestneho zastupiteľstva č. 249 zo dňa 19.6.2001

b)	z r i a ď u j e

	alternatíva 1.
Redakčnú radu Petržalských novín ako stály výkonný orgán miestneho zastupiteľstva pre koordináciu mestskej časti ako vydavateľa Petržalských novín a redakcie Petržalských novín ako zástupcu dodávateľa

	alternatíva 2.
Redakčnú radu Petržalských novín ako stály orgán Petržalských novín pre koordináciu mestskej časti ako vydavateľa Petržalských novín a redakcie Petržalských novín ako zástupcu dodávateľa

c)	s c h v a ľ u j e

pôsobnosť Redakčnej rady Petržalských novín podľa prílohy č. 1

d)	v o l í

členov Redakčnej rady Petržalských novín v zložení

Viera Kimerlingová
Juraj Kováč
Juraj Kríž

e)	ž i a d a   starostu mestskej časti

1.	aby menoval jedného zástupcu miestneho úradu do Redakčnej rady Petržalských novín

2.	aby rokoval s Vydavateľstvom M.R.K. agency s.r.o. o úprave Zmluvy zo dňa 18.12.2003 a dodatku zmluvy č. 4 zo dňa 19.2.2007

čl. III. písm. 4. v nasledujúcom znení:
„Na obsahové a koncepčné zameranie jednotlivého vydania novín dohliada Redakčná rada Petržalských novín. Redakčná rada sa schádza spravidla raz za týždeň. Jej pôsobnosť určuje príloha č. 1“

a

čl. IV. písm. 2. v nasledujúcom znení:

„Dlhodobé tematické a koncepčné zameranie novín je prekonzultované v Mediálnej rade, ktorá pôsobí ako poradný a kontrolný orgán miestneho zastupiteľstva a poradný orgán starostu. Pôsobnosť Mediálnej rady určuje Štatút Mediálnej rady podľa prílohy č. 2.“

3.	aby rokoval s Vydavateľstvom M.R.K. agency s.r.o. o vymenovaní zástupcu redakcie do Redakčnej rady Petržalských novín

4.	aby každý návrh zmeny zmluvy, dodatok zmluvy, ukončenie zmluvy alebo novú zmluvu s Vydavateľstvom M.R.K. agency s.r.o. predložil na rokovanie a schválenie miestnemu zastupiteľstvu mestskej časti

f)	z r i a ď u j e

Mediálnu radu ako stály poradný a kontrolný orgán miestneho zastupiteľstva, ktorý definuje a kontroluje strategické, tematické a koncepčné zameranie Petržalských novín, koncepciu mediálnej prezentácie volených orgánov mestskej časti a prezentáciu mestskej časti Bratislava – Petržalka. Mediálna rada plní aj funkciu poradného orgánu starostu.

g)	v o l í

členov Mediálnej rady v zložení

Stanislav Fiala
Michal Novota
Iveta Plšeková
František Šebej
Ľubica Škorvaneková

h)	s ch v a ľ u j e

Štatút Mediálnej rady podľa prílohy č. 2.

Dôvodová správa

Prvé číslo regionálneho dvojtýždenníka Petržalské noviny (PN) vyšlo 26. mája 1995. Podľa výsledkov sociologického výskumu Metodicko – výskumného kabinetu z konca roka 1999 PN pozná v Petržalke 99 percent obyvateľov a pravidelne či takmer každé číslo číta 84,5 percent obyvateľov Petržalky.
Petržalské noviny sú zamerané predovšetkým na najväčšiu mestskú časť Bratislavy Petržalku s počtom obyvateľov 115 tisíc. Náklad Petržalských novín (46 000 ks) – je priamo úmerný množstvu schránok v Petržalke, Jarovciach, Rusovciach, Čunove, podnikateľským subjektom Petržalky, Rusoviec, Jaroviec, Čunova a časť nákladu sa distribuuje do vybraných centier v hlavnom meste SR Bratislave. Noviny sú pre obyvateľov a podnikateľov zadarmo.
Svojím zameraním vytvárajú Petržalské noviny v čitateľovi pocit lokálpatriotizmu bez ohľadu na jeho politické zameranie, vekovú štruktúru, socioprofesné začlenenie.
Noviny nepatria žiadnej politickej strane (vydavateľom je mestská časť Bratislava-Petržalka) a nie sú závislé na žiadnom politickom subjekte. Prinášajú všetky dôležité spoločenské a politické informácie s dopadom a akcentom na život Petržalky. Sociálne slabším vrstvám obyvateľov poskytujú zadarmo poradenský servis, základom sú však témy, s ktorými dennodenne žijú občania a ktoré ich trápia najviac – samospráva, školstvo, zdravotníctvo, doprava, byty, sociálne otázky, mikroekonomika, služby, bezpečnosť.
Petržalská samospráva vstúpila do spolupráce pri príprave a vydávaní Petržalských novín so spoločnosťou Vydavateľstvo M.R.K. agency s.r.o. v roku 1995 s cieľom zvýšiť informovanosť Petržalčanov o dianí v mestskej časti. Mestská časť začala spoluprácu so spoločnosťou M.R.K. agency s.r.o. na základe realizačného projektu. Tvorca projektu M.R.K. agency s.r.o. vstupoval do zmluvného vzťahu s MČ s podmienkou, že sa pri vydávaní novín zachová ich občiansky – nezávislý charakter a dodrží sa koncepcia predložená ako súčasť projektu:

Koncepcia z roku 1995
„Petržalské noviny sú nezávislým dvojtýždenníkom (nezávislým od politických strán zastúpených v MZ), ktorý cíti zodpovednosť voči potrebám občanov Petržalky. Oslovujú všetky vekové a spoločenské vrstvy, bez ohľadu na ich ideologické alebo politické stanovisko. Tvorcovia Petržalských novín informujú o politickom, hospodárskom, spoločenskom a kultúrnom vývoji a zároveň analyzujú ich dopad na MČ Petržalka a jej občanov. Osobitné ťažisko predstavuje miestna samospráva a téma človek v regióne a jeho právo kontroly zvolených zástupcov do orgánov samosprávy, pričom je nevyhnutná žurnalistická kvalita Petržalských novín – to všetko predpokladá korektný vzťah MČ a tvorcov Petržalských novín a riadenie tvorby novín šéfredaktorom (odborníkom).“

V máji roku 1995 bola uzatvorená zmluva medzi mestskou časťou a spoločnosťou M.R.K. agency s.r.o. o vyrábaní dvojtýždenníka Petržalské noviny. Na základe uznesenia Miestneho zastupiteľstva č. 249 zo dňa 19. 6. 2001 miestne zastupiteľstvo zvolilo členov Redakčnej rady bez toho, aby zriadilo inštitút Redakčnej rady Petržalských novín. Redakčná rada mala pripraviť a pripravila Štatút a Rokovací poriadok Redakčnej rady. Mala sa schádzať najmenej raz za 2 mesiace a v polročných intervaloch mal predseda rady predkladať zastupiteľstvu správu o jej činnosti. Reálny život ukázal, že ustanovenie rady bolo viac menej formálne a rada takmer vôbec nefungovala a poslancom nebola preložená žiadna informatívna správa. Keďže členovia rady boli v decembri 2001 zvolení na obdobie 5 rokov, dnes je rada bez členov, reálne nefunguje a obsah štatútu je formálny, lebo nebol zriadený inštitút Redakčnej rady.
V roku 2003 bola uzavretá nová zmluva medzi mestskou časťou ako vydavateľom a spoločnosťou Vydavateľstvo M.R.K. agency s.r.o. ako dodávateľom, ktorá stanovila okrem základných rámcov spolupráce aj všeobecné technické parametre – formát novín, výška nákladu, periodicity čísiel a pod.
Dodatok zmluvy medzi vydavateľom a dodávateľom z februára 2007 zadefinoval nové rámce spolupráce z hľadiska koncepčného a tematického zamerania novín, a zakotvil existenciu Redakčnej rady a Mediálnej rady. Mediálna rada sa zriadila na návrh starostu ako poradný orgán starostu. Starosta si podľa Organizačného poriadku samosprávy v znení doplnkov 1 – 9 môže zriaďovať svoje poradné orgány (zbory, komisie a pod.) bez možnosti delegovať na tieto orgány výkonnú a kontrolnú moc. V dodatku zmluvy nastali tieto zmeny:

V čl. III. písm. 4. sa doplnil text:

„Na obsahové a koncepčné zameranie novín dohliada Redakčná rada, ktorá je zložená zo šéfredaktora, vedúceho vydania a tlačového tajomníka mestskej časti. Redakčná rada sa schádza spravidla raz za týždeň.“

	a

V čl. IV. písm. 2. sa text zamenil za nový text:

„Koncepčné zameranie novín je prekonzultované v Mediálnej rade, ktorá pôsobí ako poradný orgán starostu mestskej časti Bratislava-Petržalka. Členmi Mediálnej rady sú poslanci miestneho zastupiteľstva (menuje ich starosta na návrh poslaneckých klubov – poslancov a členovia Redakčnej rady (viď čl. III. písm. 4). Mediálna rada sa schádza minimálne dva krát za kalendárny rok.“

Obsah novín vychádza z koncepcie tematického zamerania, ktorá je povinnou súčasťou žiadosti dodávateľa o poskytnutie dotácie na kalendárny rok. Redakčná rada je dnes zložená zo šéfredaktorky, vedúcej vydania a tlačového tajomníka úradu. Rada je výkonnou zložkou novín a schádza sa každý týždeň, pričom dohliada na obsahovú naplnenosť čísiel, na realizáciu celoročnej koncepcie, ktorú schvaľuje Mediálna rada. Poslaním Mediálnej rady je definovať dlhodobejšie (ročné) tematické a koncepčné zameranie novín. Rada je v súčasnosti zložená zo zástupcov poslancov (2) a členov Redakčnej rady.
V záujme zvýšenia zainteresovanosti jednotlivých volených orgánov miestnej samosprávy (starosta, poslanci) do tvorby novín, je žiaduce podrobnejšie zadefinovať pôsobnosť Mediálnej rady a Redakčnej rady, než je tomu v dodatku zmluvy. Preto sa v tomto materiáli navrhuje zriadiť Redakčnú radu Petržalských novín ako stály výkonný orgán miestneho zastupiteľstva (resp. orgán Petržalských novín) pri koordinovaní mestskej časti ako vydavateľa a redakcie pri zabezpečovaní obsahu jednotlivých čísiel a podrobnejšie upraviť jej pôsobnosť a spôsob fungovania (príloha č. 1). Aby redakčná rada vo svojej činnosti zohľadnila čo najširšie spektrum podnetov, navrhuje sa jej zloženie z poslancov každého poslaneckého klubu miestneho zastupiteľstva volených miestnych zastupiteľstvom, zástupcu miestneho úradu, ktorého menuje starosta a zástupcu Petržalských novín. Rovnako sa navrhuje zriadiť Mediálna rada z poslancov miestneho zastupiteľstva ako stály poradný a kontrolný orgán miestneho zastupiteľstva a poradný orgán starostu a prijatím štatútu upraviť presnejšie jej pôsobnosť a spôsob fungovania (príloha č. 2). Oproti doterajšej kompetencii vo vzťahu k Petržalským novinám sa navrhuje rozšíriť jej pôsobnosť o predkladanie návrhov na koncepciu mediálnej prezentácie volených orgánov mestskej časti a koncepciu prezentácie mestskej časti Bratislava – Petržalka. Navrhované uznesenie zabezpečí, že tieto podrobnejšie dokumenty upravujúce pôsobnosť rád po ich schválení v zastupiteľstve zabezpečia lepšiu koordináciu medzi samosprávou a redakciou Petržalských novín.
Takéto kreovanie rád Petržalských novín je postavené na plnom rešpektovaní nezávislosti novín, ktorá bude navrhovaným postupom posilnená. Predložený mechanizmus zaručuje novinám verejno-právny charakter, čo znamená, že do chodu redakcie, do práce redaktorov nemôžu priamo zasahovať volení predstavitelia, politici a akékoľvek stranícke, politické spory idú mimo redakcie. Napriek ojedinelým názorom, že Petržalské noviny navodzujú v novom volebnom období pocit „straníckych novín“, boli Petržalské noviny v roku 2007 hodnotené alianciou Fair Play ako periodikum, spĺňajúce kritériá verejno-právneho média, ktoré je vyvážené, je v ňom priestor na kritické hlasy voči samospráve. Tento priestor vychádza aj z vyváženého definovania povinností vydavateľa a dodávateľa, pričom profesionálny rozmer periodika garantuje dodávateľ cez nezávislých novinárov – spolupracovníkov. Zmluvne zakotvené ustanovenie oboch rád, vrátane presnejších pravidiel ich fungovania, vytvárajú dostatočne široký priestor pre to, aby mohli volení zástupcovia aktívne vstupovať do strategického zamerania novín, aby bol vytvorený reálny priestor pre prenášanie názorov občanov Petržalčanov do fungovania Petržalských novín.

Príloha č. 1

Pôsobnosť Redakčnej rady Petržalských novín

Alternatíva 1.
Redakčná rada Petržalských novín (ďalej len „rada“) je stálym výkonným orgánom miestneho zastupiteľstva, do pôsobnosti ktorej patrí koordinácia mestskej časti ako vydavateľa a redakcie Petržalských novín v mene dodávateľa pri príprave spravodajského, obsahového a tematického zamerania jednotlivých vydaní novín.

Alternatíva 2.
Redakčná rada Petržalských novín (ďalej len „rada“) je stálym orgánom Petržalských novín, do pôsobnosti ktorej patrí koordinácia mestskej časti ako vydavateľa a redakcie Petržalských novín v mene dodávateľa pri príprave spravodajského, obsahového a tematického zamerania jednotlivých vydaní novín.

Článok 1
Členstvo v rade

(1) Rada má 5 členov, z toho troch poslancov miestneho zastupiteľstva, ktorých volí a odvoláva miestne zastupiteľstvo; jedného zástupcu redakcie Petržalských novín, ktorého menuje a odvoláva redakcia Petržalských novín a jedného zástupcu miestneho úradu, ktorého menuje a odvoláva starosta mestskej časti.

(2) Zasadnutia rady sa môže zúčastniť starosta, alebo ktorýkoľvek člen Mediálnej rady bez práva hlasovať.

Článok 2
Pôsobnosť rady

(1) Rada pripravuje vecné podklady pre spravodajské, obsahové a tematické zameranie jednotlivých vydaní Petržalských novín.

(2) Rada prakticky realizuje koncepčné odporúčania Mediálnej rady vo vzťah k dodávateľovi na základe schváleného ročného koncepčného a tematického zamerania a na základe zmluvných vzťahov.

(3) Rada hodnotí jednotlivé vydania novín, osobitne prílohu – Život v samospráve.

(4) Rada na požiadanie pripravuje odborné podklady pre rokovania Mediálnej rady.

Článok 3
Rokovanie rady

(1) Rada sa schádza raz týždenne, spravidla v pondelok a jej zasadnutie vedie zástupca redakcie Petržalských novín.

(2) Stanoviská, odporúčania rady k prerokovaným bodom sú prijímané uznesením.

(3) Záznamy zo zasadnutia rady robí zástupca miestneho úradu a členom rady sú k dispozícii vždy pred ďalším zasadnutím rady v písomnej podobe.

Článok 4
Záverečné ustanovenia

(1) Pôsobnosť Redakčnej rady Petržalských novín nadobúda účinnosť dňom schválenia v miestnom zastupiteľstve.

Príloha č. 2

Štatút Mediálnej rady

Mediálna rada (ďalej len „rada“) je poradný a kontrolný orgán miestneho zastupiteľstva a poradný orgán starostu. Určuje strategické, koncepčné a tematické zameranie Petržalských novín, koncepciu mediálnej prezentácie volených orgánov mestskej časti a prezentáciu mestskej časti Bratislava – Petržalka.

Článok 1
Zloženie rady

(1) Rada má 5 členov z poslancov miestneho zastupiteľstva, ktorých volí a odvoláva miestne zastupiteľstvo.

(2) Členstvo v rade vzniká dňom zvolenia v miestnom zastupiteľstve.

(3) Predseda rady sa volí z členov rady, pričom na zvolenie predsedu je potrebná nadpolovičná väčšina hlasov zo všetkých členov rady. Voľby sú tajné.

Článok 2
Pôsobnosť rady

(1) Rada určuje:
a)	koncepciu mediálnej prezentácie volených orgánov mestskej časti,
b)	prezentáciu mestskej časti Bratislava – Petržalka,
c)	strategické, koncepčné a tematické zameranie Petržalských novín.

(2) Rada vystupuje vo vzťahu k dodávateľovi Petržalských novín ako vydavateľ v zastúpení mestskej časti a závery rady sú pre dodávateľa odporúčaním. Rada pri svojej práci rešpektuje nezávislosť redaktorov Petržalských novín a chod redakcie je vo výlučnej právomoci dodávateľa.

(3) Rada kontroluje plnenie záväzkov dodávateľa vo vzťahu k ročnej obsahovej koncepcii novín, ktorá je súčasťou žiadosti dodávateľa o ročnú dotáciu. 

(4) Rada hodnotí obsahové a tematické zameranie Petržalských novín, osobitne prílohy – Život v samospráve.

(5) Rada sa vyjadruje k pripomienkam, návrhom, podnetom a sťažnostiam doručeným redakcii Petržalských novín, poslaneckým klubom, resp. miestnemu úradu.

(5) Rada kontroluje plnenie celoročnej koncepcie mediálnej prezentácie mestskej časti.

(6) Rada predkladá dvakrát do roka miestnemu zastupiteľstvu správu o činnosti rady.

Článok 3
Rokovanie rady

(1) Rada sa schádza na riadnych zasadnutiach minimálne 1 x za dva mesiace.

(2) Mimoriadne zasadnutie rady zvolá jej predseda bezodkladne po doručení žiadosti od starostu, šéfredaktora novín alebo minimálne dvoch členov rady.

(3) Radu zvoláva predseda, pričom súčasťou pozvánky je program rokovania.

(4) Rokovanie rady vedie predseda, v jeho neprítomnosti poverený člen rady.

(5) Stanoviská rady k jednotlivým prerokovaným bodom sa prijímajú uznesením.

(6) Rada urobí zápis z každého zasadnutia rady. Predsedom overený a podpísaný zápis doručí rada všetkým členom rady a Redakčnej rade Petržalských novín do 10 dní.

(7) Na požiadanie sa rokovania rady môže zúčastniť starosta, zástupcovia starostu, predsedovia poslaneckých klubov a zástupcovia Petržalských novín bez práva hlasovať.

(8) V prípade, že rada je nefunkčná viac ako 3 mesiace, zvolá jej rokovanie miestna rada s presne určeným programom v pozvánke.

Článok 4
Záverečné ustanovenia

Štatút Mediálnej rady ako aj všetky jeho zmeny a doplnky nadobúdajú platnosť a účinnosť schválením poslancami miestneho zastupiteľstva v miestnom zastupiteľstve.